ธพว.ผุดกองทุนใหม่
ธพว.โชว์ผลงานตั้งกองทุนร่วมทุนเอสเอ็มอี 1,290 ล้าน เตรียมเดินหน้ากองทุนใหม่ 500 ล้าน
5 ม.ค. 2560

ธพว.โชว์ผลงานตั้งกองทุนร่วมทุนเอสเอ็มอี 1,290 ล้าน เตรียมเดินหน้ากองทุนใหม่ 500 ล้าน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ขณะนี้ธนาคารมีกองทุนร่วมลงทุนทั้งหมด 3 กอง วงเงินกองทุนรวม 1,290 ล้านบาท แยกเป็น กองทุนร่วมลงทุนในกิจการเอสเอ็มอี กองทุนย่อยที่ 1 วงเงิน 500 ล้านบาท และกองทุนร่วมลงทุนพันธกิจเอสเอ็มอีเชิงเกษตรและที่เกี่ยวข้อง ที่คณะกรรมการธนาคารมีมติขยายวงเงินเป็น 290 ล้านบาท
นอกจากนี้ ได้จัดตั้งกองทุนร่วมลงทุนในกิจการเอสเอ็มอี กองทุนย่อยที่ 2 วงเงินกองทุนรวม 500 ล้านบาท โดยเน้นร่วมทุนเอสเอ็มอี เป้าหมายสตาร์ทอัพและธุรกิจขนาดย่อมและขนาดกลาง ใน S-curve 5 อุตสาหกรรมคลัสเตอร์ในอนาคตตามนโยบายรัฐบาล โดยร่วมลงทุนรายละไม่เกิน 30 ล้านบาท ระยะเวลาไม่เกิน 7 ปี และลงทุนไม่เกิน 49% ของทุนจดทะเบียน ขณะนี้ได้คัดเลือกบริษัทหลักทรัพย์จัดการกองทุนรวม (บลจ.) วรรณ เป็นทรัสตี ทำหน้าที่กำกับดูแลการบริหารจัดการกองทุน และบริษัท พีพีเอ็ม แอ็ดไวเซอรี่ เป็นผู้จัดการทรัสต์ ทำหน้าที่บริหารจัดการกองทุนในปี 256
ทั้งนี้ ในปี 2559 การร่วมลงทุนในอุตสาหกรรมกลุ่ม S-curve มีผู้ประกอบการเอสเอ็มอี สนใจเข้าร่วม 75 ราย วงเงินรวม 1,298 ล้านบาท แยกเป็น ส่วนใหญ่ 37% เป็นด้านเกษตรแปรรูป 37% รองลงมาด้านดิจิทัล 27% ขณะที่คณะกรรมการร่วมลงทุนของธนาคารอนุมัติในหลักการร่วมลงทุนธุรกิจกลุ่มสตาร์ทอัพและเอสเอ็มอี 20 กิจการ วงเงินรวม 345.2 ล้านบาท สามารถช่วยให้ก่อเกิดการจ้างงานเพิ่ม 400 ราย และสร้างมูลค่าเพิ่มทางเศรษฐกิจ 1,070 ล้านบาท
ขณะเดียวกัน ธนาคารได้ร่วมลงทุนในระบบอีโค ซิสเต็มส์ ของกลุ่มธุรกิจสตาร์ทอัพที่มีศักยภาพและธุรกิจเอสเอ็มอี เพื่อสนับสนุนการเสนอแนวความคิดการบ่มเพาะธุรกิจ การพัฒนาเทคโนโลยีนวัตกรรม และสร้างโค-เวิร์กกิ้ง สเปซ และอินโนเวชั่น เซ็นเตอร์ ด้วย จำนวนเงิน 350 ล้านบาท
สำหรับกองทุนร่วมลงทุนในกิจการเอสเอ็มอี กองทุนย่อยที่ 1 ธนาคารอนุมัติหลักการร่วมลงทุน 8 กิจการ วงเงิน 98 ล้านบาท ส่วนใหญ่จะอยู่ในอุตสาหกรรมเกษตรแปรรูป 6 กิจการ ขณะที่โครงการร่วมลงทุนพันธกิจเอสเอ็มอีเชิงเกษตรและที่เกี่ยวข้อง อนุมัติหลักการร่วมลงทุน 12 กิจการ วงเงิน 247.2 ล้านบาท อาทิ บริษัท โจ-ลี่ แฟมิลี่ ธุรกิจผลไม้อบแห้ง บริษัท เวอร์จิ้น เอฟ แอนด์ บี ผลิตและจำหน่ายทองม้วนเพื่อการส่งออก เป็นต้น